# இந்திய வரலாறு

## வரலாற்றுக்கு முந்தைய சகாப்தம் (அண். பொ. ஊ. மு. 3,300க்கு முன்)

### பழைய கற்காலம்

ஆப்பிரிக்காவிலிருந்து மனித இனம் விரிவடைந்ததானது இந்தியத் துணைக்கண்டத்தைத் தோராயமாக 20 இலட்சம் ஆண்டுகளுக்கு முன்னர் அடைந்திருக்கலாம் என்று மதிப்பிடப்படுகிறது. சாத்தியமான வகையில் 22 இலட்சம் ஆண்டுகளுக்கு முன்னரே அடைந்திருக்கலாம் என்றும் மதிப்பிடப்படுகிறது. இந்தோனேசியாவில் 18 இலட்சம் ஆண்டுகளுக்கு முன்னரும், கிழக்காசியாவில் 13.6 இலட்சம் ஆண்டுகளுக்கு முன்னரும் *ஓமோ இரெக்டசு* இருந்தை அறியப்பட்டதை அடிப்படையாகக் கொண்டு இந்தக் காலம் மதிப்பிடப்படுகிறது. மேலும், பாக்கித்தானின் ரிவாத்தில் கற்கருவிகளின் கண்டுபிடிப்பும் இதற்குக் காரணமாகும். இதை விட முந்தைய கால கண்டுபிடிப்புகள் கூறப்பட்டாலும் அவை பரவலான ஆய்வாளர்களால் உறுதி செய்யப்படவில்லை. ஆறுகளின் வண்டல் மண்ணின் காலத்தை அடிப்படையாகக் கொண்டு அவற்றுக்கான காலமானது பரிந்துரைக்கப்பட்டு இருந்தது.  
இந்திய துணைக் கண்டத்தில் கண்டெடுக்கப்பட்ட மிகப் பழமையான மனித இன தொல்லியல் எச்சங்களானவை நடு இந்தியாவின் நர்மதைப் பள்ளத்தாக்கிலிருந்து எடுக்கப்பட்ட *ஓமோ இரெக்டசு* அல்லது *ஓமோ எய்தெல்பெர்கெசன்சிசு* இனத்தைச் சேர்ந்தவையாகும். இவை தோராயமாக 5 இலட்சம் ஆண்டுகளுக்கு முந்தைய காலத்தைச் சேர்ந்தவையாகக் காலமிடப்படுகின்றன. இதை விடப் பழமையானது என கூறப்பட்ட தொல்லியல் எச்சங்களானவை குறிப்பிடப்பட்டுள்ளன. ஆனால், அவை பொதுவாக நம்ப இயலாதவையாகக் கருதப்படுகின்றன. இந்திய துணைக் கண்டத்தை மனித இனங்கள் ஆக்கிரமித்ததானது தோராயமாக 7 இலட்சம் ஆண்டுகளுக்கு முன்னர் வரை தொடர்ச்சியற்றதாக இருந்தது என தொல்லியல் ஆதாரங்களின் ஆய்வுகள் பரிந்துரைக்கின்றன. தோராயமாக 2.5 இலட்சம் ஆண்டுகள் வாக்கில் தான் புவியியல் ரீதியாக இந்த மனித இனங்கள் துணைக்கண்டம் முழுவதும் பரவத் தொடங்கின.  
தெற்காசியாவின் வரலாற்று ரீதியான மக்கள் தொகையியலாளர் டிம் டைசனின் கூற்றுப்படி:<blockquote>நவீன மனித இனத்தவர்கள்-*ஓமோ சேப்பியன்கள்*-ஆப்பிரிக்காவில் உருவாயினர். பிறகு விட்டு விட்டு நடந்த நிகழ்வாக 60,000 மற்றும் 80,000 ஆண்டுகளுக்கு இடைப்பட்ட ஒரு காலத்தில் அவர்களில் சிறு குழுக்கள் இந்திய துணைக் கண்டத்தின் வடமேற்குப் பகுதிக்குள் நுழையத் தொடங்கினர். தொடக்கத்தில் அவர்கள் கடற்கரை வழியாகவே வந்திருக்க வாய்ப்பு இருந்துள்ளதாகத் தோன்றுகிறது. 55,000 ஆண்டுகளுக்கு முன்னர் இந்திய துணைக் கண்டத்தில் *ஓமோ சேப்பியன்கள்* இருந்தனர் என்பது கிட்டத்தட்ட உறுதி செய்யப்பட்ட ஒன்றாகும். நிகழ்காலத்திலிருந்து சுமார் 30,000 ஆண்டுகளுக்கு முன்னர் தான் அவர்கள் குறித்து கண்டுபிடிக்கப்பட்ட தொடக்க கால தொல்லியல் எச்சங்களானவை காலமிடப்பட்டிருந்தாலும் இவ்வாறு ஏற்றுக் கொள்ளப்படுகிறது.</blockquote>  
மைக்கேல் டி. பெற்றாக்லியா மற்றும் பிரிட்செட் ஆல்ச்சின் ஆகியோரின் கூற்றுப்படி: <blockquote>ஆப்பிரிக்காவில் தோன்றிய நவீன மனிதர்களால் தெற்காசியா குடியேற்றமடைந்ததற்கு ஒய்-குரோமோசோம் மற்றும் மைட்டோகாண்ட்ரியா-டிஎன்ஏ ஆகியவை ஆதரவளிக்கின்றன. ஐரோப்பியரல்லாத பெரும்பாலான மக்களுக்கு ஒன்றிணைந்த காலங்களானவை 73,000 - 55,000 ஆண்டுகளுக்கு இடைப்பட்ட காலத்தைச் சராசரியாகக் கொண்டுள்ளன.</blockquote>  
தெற்காசியா குறித்த வரலாற்றாளரான மைக்கேல் எச். பிசர் குறிப்பிடுவதாவது: <blockquote>ஆப்பிரிக்காவைத் தாண்டி அரேபியத் தீபகற்பம் வழியாக ஓமோ சேப்பியன்களின் முதல் வெற்றிகரமான விரிவாக்கமானது துரிதமாக 70,000 ஆண்டுகளுக்கு முந்தையதாகவும் தாமதமாக 40,000 ஆண்டுகளுக்கு முந்தையதாகவும் நடைபெற்றிருக்கலாம் என அறிஞர்கள் மதிப்பிடுகின்றனர். இதற்கு முன்னர் தோல்வியடைந்த புலப்பெயர்வுகள் இருந்திருக்கலாம் என்ற நிலை இருக்கும் போதும் இவ்வாறு குறிப்பிடுகின்றனர். அவர்களது வழித் தோன்றல்களில் சிலர் மனிதர்கள் வாழ்ந்து வந்த பரப்பளவை ஒவ்வொரு தலைமுறையிலும் அதிகரித்தனர். தாங்கள் எதிர்கொண்ட ஒவ்வொரு வாழத் தகுந்த நிலத்திற்கும் பரவினர். பாரசீக வளைகுடா மற்றும் வடக்கு இந்தியப் பெருங்கடலின் வெதுவெதுப்பான மற்றும் உற்பத்தித் திறன் உள்ள கடற்கரை நிலங்களின் நெடுகில் ஒரு மனிதத் தடம் இருந்திருக்க வேண்டும். இறுதியாக பல்வேறு குழுக்கள் இந்தியாவுக்குள் 75,000 மற்றும் 35,000 ஆண்டுகளுக்கு இடைப்பட்ட முந்தைய காலத்தில் நுழைந்தன.</blockquote>  
பின் வரும் புரிதலானது விவாதத்திற்கு உள்ளக்கப்பட்டாலும் இந்தியத் துணைக் கண்டத்தில் உடல் ரீதியாக நவீன மனிதர்களின் இருப்பானது 78,000 - 74,000 ஆண்டுகளுக்கு முன்னர் இருந்தது என தொல்லியல் ஆதாரத்திலிருந்து புரிந்து கொள்ளப்பட்டு பரிந்துரைக்கப்படுகிறது. தொடக்கத்தில் தெற்காசியாவில் வேட்டையாடி-சேகரித்து உண்பவர்களாக தனித்து வாழும் வேறுபட்ட வடிவங்களில் இருந்த நவீன மனிதர்களின் வாழ்வானது ஒரு மிக வேறுபட்ட ஒன்றாக மாற்றமடைந்தது. மனித மரபணு வேறுபாட்டில் இந்தியாவுக்கு முந்தைய இடத்தில் ஆப்பிரிக்கா மட்டுமே உள்ளது எனும் அளவுக்கு இந்த மாற்றம் ஏற்பட்டது.  
டிம் டைசனின் கூற்றுப்படி: <blockquote>துணைக்கண்டத்தின் மக்களின் வரலாற்றுக்கு முந்தைய காலம் குறித்த தகவலுக்குப் பிற அம்சங்களிலும் மரபணு ஆராய்ச்சியானது பங்களித்துள்ளது. குறிப்பாக, துணைக்கண்டப் பகுதியில் மக்களின் மரபணு வேறுபாட்டு நிலைகளானவை மிக மிக அதிகமாக உள்ளன. உண்மையில் ஆப்பிரிக்காவின் மக்கள் தொகை மட்டுமே இந்தியாவை விட மரபணு ரீதியாக மிகவும் வேறுபட்டதாகும். இதனுடன் தொடர்புடையதாக இந்தியத் துணைக் கண்டத்தில் 'தோற்றுவிப்பாளர்' நிகழ்வுக்கான வலிமையான ஆதாரங்கள் உள்ளதாகக் குறிப்பிடப்பட்டது. இதன் மூலமாக வெகு சில எண்ணிக்கையிலான 'உண்மையான' தனி நபர்களிடமிருந்து ஒரு பழங்குடியினம் போன்ற ஒரு துணைக் குழுவானது உருவாவதற்கான சூழ்நிலைகள் இருந்தன எனப்படுகிறது. மேலும், உலகின் பெரும்பாலான பகுதிகளுடன் ஒப்பிடும் போது, துணைக்கண்டத்தின் மக்கள் ஒப்பீட்டளவில் அகமணத்தின் உயர்நிலைகளைப் பின்பற்றி பெரிதும் தனித்துவமானவர்களாக உள்ளனர்.</blockquote>